S-297/2013

Mál þetta, sem dómtekið er í dag, 9. september 2013, er höfðað af lögreglustjóranum á höfuðborgarsvæðinu með ákæru dagsettri 23. apríl 2013, á hendur H-kk-þgf B-kk-þgf Á-kk-þgf, kt. 000000-0000, Dalaþingi 3, Kópavogi, fyrir

fyrir eftirtalin brot framin að kvöldi þriðjudagsins 15. janúar 2013:

I.

Umferðar- og fíkniefnalagabrot, með því að hafa ekið bifreiðinni UY-937 óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 0,8 ng/ml), vestur Laugaveg við Frakkastíg í Reykjavík uns lögregla stöðvaði akstur bifreiðarinnar á Laugavegi vestan við Frakkastíg og jafnframt haft í vörslum sínum í sölu- og dreifingarskyni 27,03 g af maríhúana sem lögregla fann við leit í bifreiðinni.

Er talið að brot þessi varði við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fíkniefnalagabrot, með því að hafa á heimili sínu að Miðholti 3 í Mosfellsbæ, haft í vörslum sínum í sölu- og dreifingarskyni 5,49 g af maríhúana, sem ákærði framvísaði til lögreglu.

Er talið að þetta varði við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Er þess krafist að ákærði verði dæmdur til refsingar og til greiðslu alls sakarkostnaðar, og til að sæta sviptingu ökuréttar skv. 101. og 102. gr. laga nr. 50/1987, sbr. 25. gr. laga nr. 44/1993, sbr. 18. gr. laga nr. 66/2006 og jafnframt að 32,52 g af maríhúana, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á fjórum farsímum og minnisblokk sem hald var lagt á sem og 33.500 kr., skv. 7. mgr. 5. gr. sömu laga og 2. mgr. 14. gr. reglugerðar nr. 233/2001, en peningarnir eru ágóði sölu fíkniefna.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1983. Samkvæmt sakavottorði hefur ákærði tvisvar gengist undir sátt við lögreglustjórann í Reykjavík og fjórum sinnum verið dæmdur fyrir brot á umferðarlögum, lögum um ávana- og fíkniefni og almennum hegningarlögum. Ákærði hefur tvívegis verið sviptur ökurétti tímabundið. Síðasti dómurinn er frá 22. febrúar 2012 þar sem ákærði var dæmdur í 30 daga skilorðsbundið fangelsi fyrir fíkniefnabrot. Með brotum þeim sem dæmt er um í þessu máli hefur ákærði rofið skilorð þessa dóms. Verður fyrri dómur nú tekinn upp og ákærða ákvörðuð ný heildarrefsing. Er refsing hans hæfilega ákveðin 2ja mánaða fangelsi sem skilorðsbundið verður með þeim hætti er í dómsorði greinir.

Ákærði greiði 70.098 krónur í sakarkostnað og málsvarnarþóknun skipaðs verjanda síns, M-kk-ef J-kk-ef héraðsdómslögmanns, 75.300 krónur.

Upptæk eru gerð til ríkissjóðs svo sem í dómsorði er mælt fyrir um.

Ákærði sæti sviptingu ökuréttar svo sem í dómsorði er gerð grein fyrir.

D ó m s o r ð :

Ákærði, H-kk-nf B-kk-nf Á-kk-nf sæti fangelsi í 2 mánuðir en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði er sviptur ökurétti í 4 mánuði frá uppkvaðningu dómsins.

Upptæk eru gerð til ríkissjóðs 32,52 g af maríhúana, 4 farsímar og minnisblokk og 33.500 krónur sem lagt var hald á við rannsókn málsins.

Ákærði greiði 70.098 krónur í sakarkostnað og málsvarnarþóknun skipaðs verjanda síns, M-kk-ef J-kk-ef héraðsdómslögmanns, 75.300 krónur.

S-kk-nf S-kk-nf.